เบนซ์ลีสซิ่งโตอื้อ ลดค่างวดลูกค้าเพิ่ม
เบนซ์ ลีสซิ่ง โตเพิ่ม 15% กินส่วนแบ่งคู่แข่งเพิ่ม โปรแกรมจ่ายค่างวดน้อยได้ผล ลูกค้าฮิตใช้บริหาร
30 ก.ค. 2559

โพสต์ทูเดย์ - เบนซ์ ลีสซิ่ง โตเพิ่ม 15% กินส่วนแบ่งคู่แข่งเพิ่ม โปรแกรมจ่ายค่างวดน้อยได้ผล ลูกค้าฮิตใช้บริหาร
นายศุภวุฒิ จิรมนัสนาคร กรรมการผู้จัดการ บริษัท เมอร์เซเดส-เบนซ์ ลีสซิ่ง (ประเทศไทย) เปิดเผยว่า ในช่วงครึ่งปีแรกที่ผ่าน (ม.ค.-มิ.ย.) บริษัทมียอดสินเชื่อรวม 3.02 หมื่นล้านบาท เติบโต 15% เมื่อเทียบกับช่วงเดียวกันของปีก่อนที่มียอดสินเชื่อรวม 2.62 หมื่นล้านบาท และคาดว่าเมื่อถึงสิ้นปีนี้ก็จะมียอดสินเชื่อรวม 3.5 หมื่นล้านบาท โดยเป็นสินเชื่อใหม่ 1.5-2 หมื่นล้านบาท ตามเป้าที่ตั้งไว้
“ปัจจุบันเรามีส่วนแบ่งการตลาดมากกว่า 50% เมื่อเทียบกับฐานลูกค้าที่ซื้อรถเบนซ์และใช้บริการสินเชื่อเช่าซื้อ ซึ่งมีสัดส่วนอยู่ 65-70% ส่วนที่เหลืออีก 30-35% เป็นการซื้อเงินสด คาดว่าสิ้นปีนี้ส่วนแบ่งจะเพิ่มขึ้นเป็น 55% ส่วนเอ็นพีแอลก็ยังอยู่ในระดับต่ำที่ 0.5% และคิดเป็นเอ็นพีแอลเมื่อลูกค้าค้างชำระแค่ 60 วัน เมื่อเทียบกับค่าเฉลี่ยเอ็นพีแอลของตลาดที่ 2% ลูกค้าค้างชำระที่ 90 วัน” นายศุภวุฒิ กล่าว
ทั้งนี้ ส่วนแบ่งตลาดสินเชื่อที่เพิ่มขึ้น ส่วนหนึ่งจากโปรแกรม “mySTAR” ที่ลดค่างวดผ่อนเหลือเดือนละ 2 หมื่นบาท หากเป็นสินเชื่อเช่าซื้อปกติค่างวดจะอยู่ที่ประมาณเดือนละ 3-4 หมื่นบาท